Jørn Dohrmann (DF), 2005-12-15:
Fra Dansk Folkepartis side synes vi også, at der er mange gode elementer i det forslag, som Enhedslisten har lagt frem her, men med de løsningsmodeller, der er deri, må vi også sige, at vi ikke kan støtte forslaget.
Når man ligesom siger, at man gerne vil have indført en miljøafgift, og man udmærket godt ved, at Dansk Folkeparti bakker op om skattestoppet, så falder forslaget alene af den grund, men også det, at man vil fjerne afskrivningsmulighederne for butikstyper gør det jo meget vanskeligere.
Vi vil gerne have, at vi har et godt erhvervsliv i Danmark, og derfor skal der også være mulighed for at kunne afskrive nogle af de ting, man investerer i.
Det tror jeg i hvert fald at alle hilser velkommen.
Vi vil gerne se på de samfundsomkostninger, der er ved den bilaktivitet.
Det er selvfølgelig et helt andet element, som vi mener det er vigtigt at tage fat i, uanset om man så ønsker at fttm032.fm Page 2253 Wednesday, March 8, 2006 1:51 PM modvirke den her butiksdød eller lave en udtynding af butikkerne ude i nærområderne.
Det er vigtige elementer, vi tager fat om, og derfor mener vi også, at det er vigtigt, at regeringen nu har nedsat det Detailhandelsudvalg, som er i gang med at se på, hvad man så kan gøre for at have en god planlov, der ligesom tager hånd om nogle af de her problemer.
Derfor skal vi jo selvfølgelig heller ikke foregribe løsningerne på problemerne, inden vi har fået udvalgets indstilling til, hvad man så rent faktisk kan gøre på det her punkt.
Men alene det der med at sige, at vi nu skal lave en ny fond, som ligesom skal tvinge offentlige servicefunktioner ud i de her lokalbutikker i tyndt befolkede områder, mener vi er at gå for vidt.
Vi bør have tillid til, at man godt kan se, hvor det er fornuftigt at lægge de her butikker, og det er selvfølgelig også fornuftigt at have de butikker i tyndt befolkede områder.
Vi mener ikke, at der skal et lovforslag til på det område, som specifikt går ind og tager sig af det her.
Vi kan også se, at Enhedslisten ligesom vil have, at Dansk Tipstjeneste skal koncentreres i de små og mellemstore butikker, og der mener vi også, at Dansk Tipstjeneste altså skal have en selvstændighed, som gør, at de også selv kan være med til at bestemme, hvor de forhandlinger skal ligge.
Det er ikke noget, den danske stat skal bestemme ved lov.
Men det er klart, at vi også fra Dansk Folkepartis side gerne vil være med til at modvirke butiksdøden.
Og derfor er det også vigtigt for os, at vi går ind og ser på hele planlovdiskussionen, og hvad vi kan gøre for, at vi får en planlov, som vi ved bliver overholdt, som vi ved der kan være nogle gode incitamenter til at etablere nogle butikker i, men hvor de store butikker, som skal bruge noget ekstra areal, ikke ligesom får bremset deres vækst.
Vi ved jo, at det er befolkningen, der sådan set gerne vil i de store butikker.
Det skal der være mulighed for, men der skal så sandelig også være mulighed for, at de små butikker kan overleve i de små lokale samfund.
Derfor er det et bredt hensyn, vi skal tage som politikere.
Vi skal ikke være snæversynede, og derfor er vi desværre nødt til at sige nej til B 26, som ikke tager det brede hensyn til hele befolkningen.